Politiet rykket ut til amper stemning på Stovner videregående skole torsdag ettermiddag.

Ved 15-tiden torsdag ettermiddag rykket politiet til Stovner videregående skole i Oslo.

– Meldingene gikk på amper stemning i kantina på skolen. Det var ikke kommet til vold, men det var en spent situasjon og mye elever og folk utenfra skolen i kantina, sier operasjonsleder Tor Jøkling til TV 2.

– Vi sendte en del patruljer ettersom det tidligere har vært en del bråk i området, sier Jøkling.

Da politiet kom til stedet var det mye folk i kantina og utenfor skolen.

– Det bunnet i en uenighet mellom to grupperinger av jenter. Vi kontrollerte flere personer og snakket med lærere og elever, sier Jøkling.

I forbindelse med kontrolleringen ble en politimann truffet i hodet av en isklump som ble kastet av en ukjent person.

– Tjenestemannen var omtåket og rød i ansiktet da jeg snakket med ham, men han har ikke kontaktet legevakt. Men det er klart at dette potensielt er veldig farlig, og vi ser alvorlig på det, sier Jøkling.

Politiet vet ikke hvem som kastet isklumpen, men har opprettet anmeldelse. Ingen andre ble pågrepet eller opprettet sak på i forbindelse med utrykningen.

Ved 17.30-tiden har politiet forlatt skolen, situasjonen skal ha roet seg.